For tre år siden slog Hotel Fårup dørene op i Fårup Sommerland. Nu har sommerparkens hotel så fået et fint skulderklap, da man er kåret som Danmarks 4. bedste hotel. Det er verdens største rejsehjemmeside TripAdvisor, der står bag kåringen. Prisen er ifølge TripAdvisor baseret på anmeldelser fra rejsende fra hele verden. Service, kvalitet og kundetilfredshed er nogle af parametrene, som der er blevet målt på. - Vi er naturligvis helt vildt stolte af anerkendelsen fra Tripadvisor, der jo er baseret på gæsternes vurderinger af oplevelsen hos os. Det er en kæmpe cadeau til vores medarbejdere på hotellet og i parken – det er jo dem, som i høj grad løfter oplevelsen og gør Hotel Fårup til noget unikt for vores gæster, siger administrerende direktør i Fårup Sommerland, Per Dam, i en pressemeddelelse. Overgået af D’Angleterre Dem som har overgået Hotel Fårup på listen, er ikke hvem som helst. Der er nemlig tale om Bandholm Hotel på Lolland, der de seneste år altid har været i toppen af listen. Derudover må Hotel Fårup se sig distanceret af to københavnske hoteller i form af Nimb Hotel og Hotel D’Angleterre. Det er ikke nyt for Fårup Sommerland at modtage hæder. I 2018 løb man med prisen som nordens bedste sommerland. Også andre flotte priser er gået sommerlandets vej de senere år. Det firestjernede hotel er placeret i selve forlystelsesparken, men også andre end gæster med hang til forlystelser og adrenalin-sus benytter hotellets faciliteter. - Hotellets primære målgruppe er naturligvis børnefamilierne, som besøger os i sommerhalvåret, hvor Fårup Sommerland efterhånden har vokset sig så stort, at det kræver to dage at komme igennem alle forlystelserne og Danmarks største vandland. Dog ser vi at interessen for at holde møder, konferencer og private arrangementer som ex. konfirmationer og runde fødselsdage på Hotel Fårup også uden for sæsonen er vokset ganske markant over de seneste år, siger Per Dam. På listen over landets bedste hoteller er yderligere to nordjyske hoteller at finde. Hotel Amerika i Hobro nupper en 14. plads, mens Ruths Hotel i Skagen er nummer 22. Vil du se mere om Fårup Sommerland så klik her. TV2 Nord har nemlig tidligere bragt en hel serie om livet i forlystelsesparken.

Opsummering:
TripAdvisor har netop kåret Danmarks 25 bedste hoteller. Hotel Fårup tager en fjerdeplads.